
Az ACE2, mint biomarker diagnosztikai és prognosztikai szerepének vizsgálata szignifikáns aorta stenosisban szenvedő betegekben

Bevezetés: A szérum angiotenzin-konvertáló enzim 2 (ACE2) szintje jelentősen emelkedett aorta stenosisban (AS) szenvedő betegekben, azonban az AS progressziójában betöltött szerepe továbbra sem ismert.
Célkitűzés: Vizsgálatunk célja a szérum ACE2 szérumszintek meghatározása volt a szignifikáns AS különböző klinikai formáiban, melyeket a betegekben mért natriuretikus peptid (NT-proBNP) szintekkel hasonlítottuk össze.
Betegek és módszerek: A vizsgálatba 175 (97 férfi, 78 nő, átlagéletkor 75±8 év), szignifikáns AS-ban (aorta billentyű area (AVA) ≤ 1 cm2) szenvedő beteget vontunk be, akik 2022-2023 között preoperatív kivizsgálás, ill. billentyű intervenció céljából kerültek felvételre a DEKK Kardiológiai és Szívsebészeti Klinikára. A betegek szérumából ACE2 és NT-proBNP szintek meghatározása történt. Rögzítettük a betegek klinikai jellemzőit, echocardiographiás és laboratóriumi paramétereit. A bal kamrai ejekciós frakció (BKEF), az aorta billentyű felett mért átlag gradiens (ΔPm) és a perctérfogat index (SVi) alapján a betegeket az alábbi 5 kategóriába soroltuk: 1. normal flow-low gradient (NF-LG, BKEF ≥50%, ΔPm<40 Hgmm); 2. normal flow-high gradient (NF-HG, BKEF ≥50%, ΔPm ≥40 Hgmm); 3. low flow-high gradient (LF-HG, BKEF <50%, ΔPm≥40 Hgmm); 4. low flow-low gradient (LF-LG, BKEF <50%, ΔPm<40 Hgmm) és 5. paradox low flow-low gradient (PLF-LG, BKEF ≥50%, ΔPm<40 Hgmm, SVi ≤35 ml/m²) AS.
Eredmények: Az AS progressziójával párhuzamosan az ACE2 szintek fokozatos emelkedése volt megfigyelhető (NF-LG: 65,04±4,2 U/ml (n=35), NF-HG: 92,1±4,3 U/ml (n=67), LF-HG: 126±7,9 U/ml (n=34), LF-LG: 148,1±16,8 U/ml (n=31), PLF-LG 141,6±16,8 (n=10), p<0,05, NF-LG vs. NF-HG vs. LF-HG/LF-LG/PLF-LG). Az NT-proBNP szintekben hasonló változásokat tapasztaltunk (NF-LG: 687,3±193 pg/ml, NF-HG: 2341±614,9 pg/ml, LF-HG: 9434±2993 pg/ml, LF-LG 5966±1076 pg/ml, PLF-LG 1010±217,9, p<0,05, NF-LG vs NF-HG vs LF-HG/LF-LG), ugyanakkor az NT-proBNP érték a PLF-LG csoportban jelentősen alacsonyabb volt. Mind az ACE2, mind az NT-proBNP negatív korrelációt mutatott a BKEF-val (r= -0,5 és -0,57, p<0,0001) és az AVA-val (r=-0,22 és -0,24, p<0,005), továbbá mindkét biomarker összefüggést mutatott az aorta billentyű felett mért csúcs- és átlag gradienssel, valamint a maximális áramlási sebességgel.
Következtetések: AS-ban szenvedő betegekben a szérum ACE2 szint meghatározása alkalmas lehet a betegség progressziójának követésére, és segítségül szolgálhat a PLF-LG betegek korai azonosításában.



